Lögreglan á höfuðborgarsvæðinu þurfti að sinna sjö tilkynningum um umferðarslys í gærkvöldi og þar af var eitt alvarlegt . Þar að auki voru tvær konur handteknar fyrir þjófnað og einn tekinn fyrir akstur undir áhrifum . Alls voru 48 mál bókuð á tímabilinu fimm í gær til fimm í nótt og sex vistaðir í fangageymslu . Rétt fyrir hálftíu varð alvarlegt umferðarslys á Reykjanesbraut við Straumsvík . Lögregla lauk störfum rétt fyrir miðnætti og þá var Reykjanesbraut opnuð á ný . Nú í morgun bárust fréttir af því að banaslys hefði átt sér stað og einn maður hefði látið lífið . Engin slys urðu á fólki í hinum sex umferðaróhöppunum sem lögregla sinnti , en þau urðu víðs vegar um borgina milli um það bil hálf sjö og átta í gærkvöldi . Að minnsta kosti tveir bílar voru óökufærir eftir sín óhöpp . Rétt fyrir sjö í gærkvöldi óskaði starfsfólk verslunar í miðborginni eftir aðstoð lögreglu vegna þjófnaðar . Tvær konur á þrítugsaldri voru handteknar og þær voru vistaðar í fangageymslu . Þær voru báðar í annarlegu ástandi og í fórum þeirra fundust meint fíkniefni . Rétt eftir hálf eitt í nótt var ökumaður handtekinn í Laugardal , grunaður um fíkniefnaakstur og akstur án ökuréttinda . Hann var látinn laus eftir sýnatöku . Um hálf níu var tilkynnt um slys utandyra í Hlíðahverfi . Þar hafði ungur maður runnið í hálku á gangstétt og var mögulega ökklabrotinn á vinstri fæti . Hann var fluttur með sjúkrabíl á slysadeild .